Title: กฎกระทรวง ฉบับที่ 8 (พ.ศ. 2522) ออกตามความในพระราชบัญญัติจราจรทางบก พ.ศ. 2522 (ฉบับ Update ล่าสุด)

กฎกระทรวง
ฉบับที่ ๘
(พ.ศ. ๒๕๒๒)
ออกตามความในพระราชบัญญัติจราจรทางบก
พ.ศ. ๒๕๒๒[๑]

อาศัยอำนาจตามความในมาตรา ๕ และมาตรา ๑๔๔ วรรคสอง
แห่งพระราชบัญญัติจราจรทางบก พ.ศ. ๒๕๒๒
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
เมื่อผู้ขับขี่ได้รับหนังสือสั่งตามมาตรา ๑๔๓ แห่งพระราชบัญญัติจราจรทางบก
พ.ศ. ๒๕๒๒ ให้เจ้าของรถหรือผู้ขับขี่ซ่อมหรือแก้ไขรถให้อยู่ในสภาพตามที่สั่ง แล้วนำรถพร้อมหนังสือสั่งให้เจ้าพนักงานจราจรในเขตท้องที่ซึ่งได้ออกหนังสือสั่งนั้นตรวจรับรอง

ข้อ ๒ 
เมื่อเจ้าพนักงานจราจรตามข้อ ๑ ได้รับรถพร้อมหนังสือสั่งแล้ว
ให้ปฏิบัติดังต่อไปนี้
(๑)
ในกรณีที่เป็นการตรวจรับรองที่ไม่ต้องใช้เครื่องมือทดสอบให้ดำเนินการตรวจทันที
เมื่อตรวจแล้วเห็นว่าถูกต้องตามหนังสือสั่ง
ให้รับรองโดยสลักหลังหนังสือสั่งนั้นว่า ตรวจแล้วเรียบร้อย พร้อมกับลงลายมือชื่อและวันเดือนปีที่ตรวจ
(๒)[๒] ในกรณีที่เป็นการตรวจรับรองรถที่ต้องใช้เครื่องมือทดสอบ
ให้เจ้าพนักงานจราจรรีบส่งรถพร้อมหนังสือสั่งให้ผู้ซึ่งผู้บัญชาการตำรวจแห่งชาติแต่งตั้งตรวจรับรอง
เมื่อผู้ตรวจรับรองรถได้ตรวจแล้วเห็นว่าถูกต้องตามหนังสือสั่งก็ให้ปฏิบัติตาม (๑)
วิธีการตรวจรับรองรถตาม
(๒) ให้เป็นไปตามประกาศกระทรวงทรัพยากรธรรมชาติและสิ่งแวดล้อม
เกี่ยวกับมาตรฐานการควบคุมมลพิษจากยานพาหนะ ซึ่งออกตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ

ให้ไว้ ณ วันที่ ๓๐ พฤษภาคม พ.ศ. ๒๕๒๒
พลเอก เล็ก 
แนวมาลี
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากพระราชบัญญัติจราจรทางบก พ.ศ. ๒๕๒๒ มาตรา ๑๔๔ วรรคสอง
กำหนดให้การตรวจรับรองรถที่เจ้าของหรือผู้ขับขี่ได้ซ่อมหรือแก้ไขตามคำสั่งเจ้าพนักงานจราจรหรือพนักงานเจ้าหน้าที่ซึ่งสั่งตามมาตรา
๑๔๓ ต้องเป็นไปตามวิธีการที่กำหนดในกฎกระทรวง  จึงจำเป็นต้องออกกฎกระทรวงนี้

กฎกระทรวง
ฉบับที่ ๑๘ (พ.ศ. ๒๕๔๖) ออกตามความในพระราชบัญญัติจราจรทางบก พ.ศ. ๒๕๒๒[๓]

หมายเหตุ
:-
เหตุผลในการประกาศใช้กฎกระทรวงฉบับนี้ คือ
โดยที่ได้มีการออกกฎกระทรวงกำหนดการตรวจรับรองรถในกรณีที่ต้องใช้เครื่องมือทดสอบตามกฎหมายว่าด้วยจราจรทางบกไว้แล้ว
แต่ยังไม่สอดคล้องกับหลักเกณฑ์การกำหนดค่ามาตรฐานและวิธีการตรวจวัดมลพิษจากยานพาหนะตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ
สมควรปรับปรุงวิธีการตรวจรับรองรถตามกฎหมายว่าด้วยจราจรทางบกให้สอดคล้องกับกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ
 จึงจำเป็นต้องออกกฎกระทรวงนี้

วิภา/ปรับปรุง
๗ กุมภาพันธ์
๒๕๖๒

อรญา/ตรวจ
๑๓ กุมภาพันธ์
๒๕๖๓

[๑] ราชกิจจานุเบกษา
เล่ม ๙๖/ตอนที่ ๙๕/ฉบับพิเศษ หน้า ๒๔/๑๔ มิถุนายน ๒๕๒๒

[๒] มาตรา
๒ (๒) แก้ไขเพิ่มเติมโดยกฎกระทรวง ฉบับที่ ๑๘ (พ.ศ. ๒๕๔๖) ออกตามความในพระราชบัญญัติจราจรทางบก
พ.ศ. ๒๕๒๒

[๓] ราชกิจจานุเบกษา
เล่ม ๑๒๐/ตอนที่ ๔๒ ก/หน้า ๓/๑๖ พฤษภาคม ๒๕๔๖